Paramedici by gewilde toeristeplek aangehou, beroofDie Howick-waterval. Argieffoto (via wikipedia.org) Twee vroueparamedici van ER24 is Dinsdagoggend by ŉ gewilde toerisme-aantrekkingspunt naby die Howick-waterval in KwaZulu-Natal aangehou en beroof. Werner Vermaak, woordvoerder van ER24, het gesê die voorval het omstreeks 09:50 plaasgevind toe daar nie besoekers of toeriste daar was nie. “Paramedici wag gewoonlik in hul voertuie op noodgevalle by dié aantrekkingspunt. Mense wat aandenkings by stalletjies verkoop, was nog besig om dit uit te pak toe ŉ jong man die vroue in die ambulans genader en met ŉ groot mes aangehou het,” het Vermaak gesê. Die man het die vroue, onderskeidelik 27 en 35 jaar oud, gedwing om af te kyk en hul selfone en geld in hul beursies uit te haal. “Hy het hulle gedreig en opdrag gegee om hul simkaarte uit die selfone te haal voordat hulle dit aan hom oorhandig het.” Die verdagte het met twee Samsung-selfone en R110 kontant gevlug. “Volgens van die stalletjie-eienaars het hulle die man na die rivier en teen die wal op sien weghardloop in die rigting van ŉ informele nedersetting. Hulle het gesê dit is glo die vierde voorval die afgelope week waarin ŉ jong man mense beroof het.” Die polisie is ontbied wat saam met die honde-eenheid in die omgewing na die man gesoek het. Die ondersoek duur voort. Die twee vroue is na ŉ nabygeleë Mediclinic geneem vir waarneming en traumaberading.